Tampereen yliopiston saksan kielen lehtori Dieter Hermann Schmitz kirjoitti romaanin, jossa etsitään kaikkein suomalaisinta sanaa. Hänen omia suosikkejaan suomen kielessä ovat esimerkiksi höpö höpö, kipin kapin ja vinksin vonksin. Jutun lopussa Schmitz kertoo lempisanoistaan.

Dieter Hermann Schmitz, 54, kohtasi suomalaisuuden ensi kertaa teini-iässä Saksan Reininmaalla.

Hän oli kylässä ystävän luona, jonka kotiin oli hankittu erikoisuus: Suomesta tilattu sauna. Saunan seinällä kerrottiin kuvin ja tekstein, miten saunassa kuuluu käyttäytyä.

Nuoret miehet nauroivat kippurassa yhdelle sanalle, joka kuulosti erityisen hassulta: löyly.